Sanger Johnny Clegg oorledeJohnny Glegg (Foto: Real Concerts) Die sanger Johnny Clegg is Dinsdag in die ouderdom van 66 oorlede. Clegg is in 2015 met pankreaskanker gediagnoseer, berig eNCA. Clegg se bestuurder het aan EWN bevestig die sanger is vanmiddag oorlede. Clegg is ‘n Britsgebore Suid-Afrikaanse Afropop-musikant en voormalige anti-apartheidsaktivis. Hy was ‘n lid van die musiekgroepe Juluka en Savuka. Hy het ook bekendgestaan as Le Zoulou Blanc (die wit Zoeloe). Sy treffers het “Scatterlings of Africa”, “Impi” en “Spirit of the Great Heart” ingesluit. Verskeie eredoktorsgrade en humanitêre pryse is aan hom toegeken, onder meer die Chevalier des Arts et Lettres van die Franse regering (1991), die Orde van Ikhamanga van die Suid-Afrikaanse regering (2012) en eredoktorsgrade in musiek van die Universiteit van die Witwatersrand (2007) en die Universiteit van KwaZulu-Natal (2013). Hy is op 7 Junie 1953 in Bacup, Lancashire in Engeland gebore. Hy het hom in 1965 in Johannesburg gevestig waar Zoeloe-straatmusiek en tradisionele Zoeloe-danse sy belangstelling gewek het. Hy het as jong man sy musikale loopbaan met studie in antropologie gekombineer.